Oscarid omanikud leidnud, on aeg tõmmata ka siinses blogis mõtteline joon alla filmiaastale 2009. Eelneva pildi, kus kujutatud kolme enim kõneainet pakkunud teost, juurde oleks sobilik lisada, et "Avatari" siinkirjutaja aasta kahekümne parema seast ei leia. Olgu ühtlasi ette ära öeldud, et välja jäi veel mitu ohtralt auhinnanominatsioone teeninud teost.                  Kui lisada veel paar üldisemat sõna, siis siinkirjutaja arvamuse kohaselt oli tegu ülehinnatud filmide aastaga. Oma väärtusest enam tähelepanu ja kiitust kogusid nii mainitud "Avatar", Canne'is pärjatud "Janu", Tarantino "Vääritud tõprad", slummidraama "Precious", prominentse filmikriitiku Roger Eberti lemmikute hulka kuuluv "Halb leitnant" ning kohati-tundus-et-kõigi-uus-lemmik-naljafilm  "Pohmakas".    Edetabelist napilt või pisut vähem napilt välja jäänud, ent siiski tähelepanu väärt filmide postreid mahub tosina jagu, nagu lugejad näha võivad, ka sissejuhatuse illustreerimiseks. Tabeli enda puhul on eelmisest aastast aga muutunud nii palju, et ära jäid põhjendused, miks konkreetne film pole kõrgemal kohal, kui ta, noh, on. Miks? Sest liiga tihti tundus veidrana otsida heade filmide juurde defineerivaid miinuseid.    Juhuks kui kellelgi peaks tekkima küsimus, miks tabelis  on paar filmi, mida võis näha juba 2008. aasta PÖFFil, olgu lisatud, et antud aasta sees arvestamisele läksid teosed, mis tootjariigis või ühes neist ilmunud kinolevisse aastanumbri 2009 sees. Seetõttu jääb järgmise aasta nominentide sekka näiteks kodumaises filmisõprade ringis ohtralt tähelepanu pälvinud "Enter the Void". Kvalifitseeruvatest filmidest on aga nimekamatest kaemistootavad veel "Vallaline mees" ja Hispaania filmiauhindadel võidutsenud "Kong 211″. Ning viimaseks - kuivõrd igasugune  tabeldamine-hindamine on subjektiivsemast subjektiivsem, paluks järjestust mitte üleliia kanooniliselt võtta. Nagu ka hindeid. Suur tänu.